b'\n_START_ARTICLE_\nKane & Lynch: Dead Men\n_START_SECTION_\nPelaaminen\n_START_PARAGRAPH_\nYksinpeliss\xc3\xa4 pelaaja ohjaa ammattitappaja Adam \xe2\x80\x9dKane\xe2\x80\x9d Marcusta, joka saa seurakseen teko\xc3\xa4lyhahmo James Seth Lynchin. Jaetun ruudun kaksinpeliss\xc3\xa4 toinen pelaaja voi ohjata Lynchi\xc3\xa4. Kaksinpeli\xc3\xa4 oli alun perin tarkoitus pysty\xc3\xa4 pelaamaan my\xc3\xb6s verkon kautta, mutta kehitt\xc3\xa4j\xc3\xa4t joutuivat teknisten haasteiden vuoksi luopumaan siit\xc3\xa4 viime metreill\xc3\xa4. Sek\xc3\xa4 Lynchi\xc3\xa4 ett\xc3\xa4 tietyiss\xc3\xa4 kohdissa Kanen seuraksi liittyvi\xc3\xa4 palkkasotureita voi ohjata hy\xc3\xb6kk\xc3\xa4ys- ja etenmiskehotuksilla._NEWLINE_Kolmannessa persoonassa kuvattu peli on j\xc3\xa4tt\xc3\xa4nyt hahmon kuvan laitaan, kuten esimerkiksi peleiss\xc3\xa4 Gears of War ja Resident Evil 4. Ammuntapeleille tuttuun tapaan pelaaja etenee tarinassa eliminoimalla teko\xc3\xa4lyvihollisia ja suojautumalla n\xc3\xa4iden tulitukselta erilaisten esteiden taakse. Tulitus vaatii tarkkuutta, ja v\xc3\xa4lill\xc3\xa4 pelaajan t\xc3\xa4ytyy keskitty\xc3\xa4 ryhm\xc3\xa4ns\xc3\xa4 koordinoimiseen. Pelaaja haavoittuu hyvin helposti, ja liikaa vahinkoa saadessaan pelihahmo vajoaa kanveesiin, mutta voi kuitenkin palata taisteluun tiimikaverin antamalla adrenaliiniannoksella. My\xc3\xb6s tiimikaverit voivat kuolla tulitaistelussa.\n_START_SECTION_\nMoninpeli\n_START_PARAGRAPH_\nFragile Alliance -nimisess\xc3\xa4 verkkomoninpelimuodossa kahdeksan pelaajaa muodostavat joukkueen, jonka p\xc3\xa4\xc3\xa4m\xc3\xa4\xc3\xa4r\xc3\xa4 on varastaa rahaa ja arvoesineit\xc3\xa4 yksinpelist\xc3\xa4 tutuissa kartoissa, samalla taistellen teko\xc3\xa4lyvihollisia vastaan. Yhteisty\xc3\xb6t\xc3\xa4 tekev\xc3\xa4n joukkueen palkkio jaetaan tasan, mutta kuka tahansa pelaaja voi k\xc3\xa4\xc3\xa4nty\xc3\xa4 tiimi\xc3\xa4\xc3\xa4n vastaan ja haalia isompaa osuutta.\n_START_SECTION_\nJatko-osa\n_START_PARAGRAPH_\nPelin jatko-osa Kane & Lynch 2: Dog Days julkaistiin samoille alustoille vuonna 2010. Lis\xc3\xa4\xc3\xa4 jatko-osia ei ole luvassa, sill\xc3\xa4 kehitt\xc3\xa4j\xc3\xa4 IO Interactive menetti oikeutensa pelisarjaan irtaantuessaan julkaisija Square Enixist\xc3\xa4 vuonna 2017.\n_START_SECTION_\nFilmatisointi\n_START_PARAGRAPH_\nPelist\xc3\xa4 suunniteltiin my\xc3\xb6s elokuvaa, jonka p\xc3\xa4\xc3\xa4osassa esiintyisi Bruce Willis Kanena ja Jamie Foxx Lynchin\xc3\xa4. Ohjaaja kuitenkin irtaantui projektista, ja muutaman vuoden kuluttua uudeksi n\xc3\xa4yttelij\xc3\xa4kaksikoksi kaavailtiin Gerard Butleria ja Vin Dieseli\xc3\xa4. Sittemmin filmatisointi on peruttu.'